Futurama
Futurama – amerikiečių mokslinės fantastikos animacinė situacijų komedija, kurios autorius Matt Groening. Eteryje serialas pirmiausia rodytas Fox kanalu nuo 1999 m. kovo 28 d. iki 2003 m. rugpjūčio 10 d., vėliau – Comedy Central kanalu nuo 2008 m. kovo 23 d. iki 2013 m. rugsėjo 4 d. Serialas sukasi apie Filipo Dž. Frejaus, kuris pabunda iš krionikos būsenos XXXI a., nuotykius. Eterio laikotarpiu „Futurama“ sulaukė kritikių pripažinimo, buvo nominuotas 17 „Annie“ apdovanojimų, laimėjo septynis, taip pat buvo nominuotas 12 „Emmy“ apdovanojimų, iš kurių laimėjo šešis. Be kita ko, serialas buvo keturissyk nominuotas Amerikos rašytojų gildijos apdovanojimui, apdovanojimą pelnė dukart, už serijas „Godfellas“ ir „The Prisoner of Benda“. Taip pat buvo nominuotas „Nebula“ apdovanojimui. Serialas tapo franšize, buvo sukurta komiksų, kompiuterinių žaidimų, veikėjų figūrėlių ir kitokios produkcijos. 2013 m. „TV Guide“ įvertino „Futurama“ kaip vieną iš 60 geriausių visų laikų televizijos animacinių serialų. 2023 m. 10 naujų serijų išleista Hulu platformoje, 2024 m. liepos mėnesį planuojama išleisti dar 10 serijų.